KOMISIJOS SPRENDIMAS
2006 m. vasario 21 d.
iš dalies keičiantis Sprendimą 93/52/EEB dėl paskelbimo, kad Lenkijoje ir tam tikrose Italijos provincijose arba regionuose nenustatyta bruceliozės (B. melitensis), ir Sprendimą 2003/467/EB dėl paskelbimo, kad tam tikrose Italijos provincijose arba regionuose nenustatyta tuberkuliozės, bruceliozės ir enzootinės galvijų leukozės
(pranešta dokumentu Nr. C(2006) 490)
(Tekstas svarbus EEE)
(2006/169/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos A priedo I skyriaus 4 punktą, A priedo II skyriaus 7 punktą ir D priedo I skyriaus E skirsnį,
atsižvelgdama į 1991 m. sausio 28 d. Tarybos direktyvą 91/68/EEB dėl gyvūnų sveikatos reikalavimų, reglamentuojančių Bendrijos vidaus prekybą avimis ir ožkomis (2), ypač į jos A priedo 1 skyriaus II punktą,
kadangi:
(1)
1992 m. gruodžio 21 d. Komisijos sprendime 93/52/EEB, nustatančiame, kad tam tikros valstybės narės arba regionai atitinka reikalavimus dėl bruceliozės (B. melitensis), ir toms valstybėms narėms arba regionams suteikiančiame oficialiai bruceliozės neapimtos valstybės narės arba regiono statusą (3) išvardijami valstybių narių regionai, kurie pagal Direktyvą 91/68/EEB yra oficialiai pripažinti bruceliozės (B. melitensis) neapimtais regionais.
(2)
Dėl visos teritorijos Lenkija pateikė Komisijai dokumentus, kuriais įrodoma, jog laikomasi visų Direktyvos 91/68/EEB A priedo 1 skyriaus II dalies 1 punkto b papunktyje nurodytų sąlygų. Be to, Lenkija įsipareigojo laikytis kitų konkrečių sąlygų, nustatytų Direktyvoje 91/68/EEB dėl atsitiktinių patikrinimų, kurie turi būti atlikti pripažinus, kad Lenkijoje bruceliozė nenustatyta.
(3)
Dėl to Lenkiją reikėtų pripažinti šalimi, kurios avių ir ožkų ūkiuose bruceliozė (B. melitensis) oficialiai nenustatyta.
(4)
Friulio-Venecijos Džulijos regione, Ligūrijos regiono Savonos provincijoje, Molizės regiono Izernijos provincijoje ir Abrucų regiono Peskaros provincijoje yra ne mažiau kaip 99,8 % avių ir ožkų ūkių, kuriuose bruceliozė oficialiai nenustatyta. Be to, šios provincijos ir regionai įsipareigojo laikytis kitų konkrečių sąlygų, nustatytų Direktyvoje 91/68/EEB dėl atsitiktinių patikrinimų, kurie turi būti atlikti pripažinus, kad minėtose provincijose bruceliozė nenustatyta.
(5)
Dėl to Friulio-Venecijos Džulijos regioną, Ligūrijos regiono Savonos provinciją, Molizės regiono Izernijos provinciją ir Abrucų regiono Peskaros provinciją reikėtų pripažinti regionais, kurių avių ir ožkų ūkiuose bruceliozė (B. melitensis) oficialiai nenustatyta.
(6)
Direktyvoje 64/432/EEB numatyta, kad valstybėse narėse arba jų dalyse ar regionuose tuberkuliozė, bruceliozė ir enzootinė galvijų leukozė yra oficialiai nenustatytos, jeigu galvijų bandos atitinka tam tikras toje direktyvoje nustatytas sąlygas.
(7)
Valstybių narių regionų, kuriuose nenustatyta tuberkuliozės, bruceliozės ir enzootinės galvijų leukozės atvejų, sąrašai pateikti 2003 m. birželio 23 d. Komisijos sprendime 2003/467/EB, kuriuo nustatomas tam tikrų valstybių narių ar valstybių narių regionų, kuriuose oficialiai nenustatyta tuberkuliozės, bruceliozės ir enzootinės galvijų leukozės, galvijų bandų statusas (4).
(8)
Dėl Abrucų regiono Peskaros provincijos Italija pateikė Komisijai dokumentus, kuriais įrodoma, jog laikomasi visų Direktyvoje 64/432/EEB numatytų sąlygų, siekdama paskelbimo, jog šioje Italijos provincijoje bruceliozė galvijų bandose oficialiai nenustatyta.
(9)
Dėl Toskanos regiono Pistojos ir Sienos provincijų, Lacijaus regiono Riečio provincijos, Lombardijos regiono Milano provincijos, Ligūrijos regiono Imperijos ir Savonos provincijų, Abrucų regiono Peskaros provincijos ir Friulio-Venecijos Džulijos regiono Italija pateikė Komisijai dokumentus, kuriais įrodoma, jog laikomasi visų Direktyvoje 64/432/EEB numatytų sąlygų, siekdama paskelbimo, jog tose provincijose ir regione bruceliozė galvijų bandose oficialiai nenustatyta.
(10)
Be to, Italija pateikė Komisijai dokumentus dėl Markės regiono Pezaro, Ankonos ir Mačeratos provincijų, Lacijaus regiono Riečio ir Frozinonės provincijos, Ligūrijos regiono Imperijos provincijos, Abrucų regiono Peskaros provincijos ir Friulio-Venecijos Džulijos regiono, kuriais įrodoma, jog laikomasi visų Direktyvoje 64/432/EEB numatytų sąlygų, siekdama paskelbimo, jog tų provincijų ir regiono galvijų bandose enzootinė galvijų leukozė oficialiai nenustatyta.
(11)
Įvertinus Italijos pateiktus dokumentus reikėtų paskelbti, kad minėtose provincijose ir regione galvijų tuberkuliozė, galvijų bruceliozė ir galvijų leukozė oficialiai nenustatytos.
(12)
Todėl reikėtų iš dalies pakeisti Sprendimus 93/52/EEB ir 2003/467/EB.
(13)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 93/52/EEB I ir II priedai iš dalies pakeičiami pagal šio sprendimo I priedą.
2 straipsnis
Sprendimo 2003/467/EB I, II ir III priedai iš dalies pakeičiami pagal šio sprendimo II priedą.
3 straipsnis
Šis sprendimas yra skirtas valstybėms narėms.
Priimta Briuselyje, 2006 m. vasario 21 d.